
LA  DESCENTE 

DE  TABARIN 

AV X  ENFERS 

Auec  les  operations  qu  il  y  fit  de  son  mé¬ 
dicament  pour  la  bruslure,  durant  ce 
Caresme  dernier , 

Et  l’heureuse  rencontre  de  Fritelin  à  son  retour. 


Qui  veut  voir  de  Tabarin 
Sous  les  Enfers  la  descente , 
Lise  la  page  suivante 
Il  aprendra  le  chemin. 
1621. 

LA  DESCENTE  DE  TA - 
barin  ;  aux  Enfers , 

Et  les  oparations  prodigieuses  quil  y  fit 
de  son  médicament ,  pour  la  bruslure. 


E  n’est  pas  de  nouueau  que 
l’on  va  en  Enfer,  il  y  a  long 
temps  que  le  chemin  en  est 
frayé  :  les  Poètes  Grecs  et 
Latins  nous  tesmoignent  as¬ 
sez  de  gens  qui ,  poussez  de  leur  propre 
hardiesse  en  ont  faict  l’experience  durant 
leur  vie  (car  ie  ne  parle  point  icy  d’vne  in¬ 
finité  qui  y  sont  portés  apres  leur  mort  ) 
plustost  par  contrainte  qu’au trement ,  veu 
que  la  Barque  de  Charon  en  est  si  chargée 
tous  les  iours,  que  bien  soutient  au  moindre 

vent  qui  s’esleue  il  en  faut  ietter  la  moitié 
dans  le  Fleuue  d’oubly , 

Qui  faute  de  passeport 
Narriuent  iamais  au  bord  ] 

Homere  en  son  Odyssée ,  parle  de  la  des¬ 
cente  d’Vlisse,  Virgile  parle  d’Hercules  et 
d’Enée,  qui  voulurent  aprendre  le  chemin, 
mesme  durant  leur  vie ,  afin  d’y  aller  auec 
plus  de  facilité  apres  leur  mort.  Moy  ie 
tacheray  à  vous  faire  voir  les  causes  qui 
incitèrent  Tabarin  depuis  ce  Caresme  pre¬ 
nant  qu’il  n’a  point  paru  sur  son  Theatre  > 
à  en  taster  comme  les  autres  (  car  il  neut 
sceu  passer  ce  Caresme  sans  faire  quelque 
trafiq  :  daller  aux  Indes  il  y  a  trop  loing, 
il  estimoit  mieux  faire  son  proffit  en  Enfer 
par  ce  qu’il  auoit  entendu  que  la  pluspart 
des  seruiteurs  de  Pluton  s’estoient  bruslez 
cest  Hyuer,  pour  s’estre  par  trop  aprochez 
du  feu.  Premièrement  doncques  deuant 
qu’enbrocher  mon  discours  vous  deuez  sça- 
uoir  que  des  Démons  qui  furent  culbutez 

du  Ciel ,  vne  partie  demeura  en  l’air  comme 
plus  légers  :  les  autres  en  la  terre ,  les  der¬ 
niers  pour  estre  peut  estre  plus  aggrauez 
du  chemin  tombèrent  plus  bas,  les  premiers 
sont  tout  afaict  aeriques,  descendent  fort 
peu  en  terre ,  trop  bien  se  font  ils  entendre 
aux  tonnerres ,  foudres ,  esclairs  et  tem- 
pestes ,  les  terrestres  sont  de  matière  plus 
lourde,  versent  d’ordinaire  auec  les  hommes, 
et  de  ceux  cy  Homere  en  attribue  vn  à 
chaque  personne  :  d’où  vient  que  Ronsard 
au  3.  de  sa  Franciade ,  parlant  de  la  Ialousie 
de  Glymene  sœur  D’byante,  dit  que  son 
faux  Démon  changé  en  sanglier,  la  fit  pré¬ 
cipiter  du  haut  d’vn  rocher  dans  la  Mer.  Ce 
sont  aussi  ces  Démons  que  nous  appelions 
folets,  et  qui  iadis  se  faisoient  paroistre 
par  les  bois ,  tantost  en  Satyres ,  Faunes , 
ou  cheurepiedz,  tantost  en  Nymphes  et 
autres  formes. 

De  ceste  seconde  légion  :  vn ,  l’autre  iour 
qui  peut  estre  à  ce  Caresme  prenant  auoit 

beu  trop  d’vn  coup ,  s’eschauffa  tellement, 
qu’en  rodant  en  c’este  ville,  il  samouracha 
d’vne  vielle  edentee  aagee  pour  le  moins 
de  soixante  neuf  ans,  les  yeux  de  laquelle 
eussent  iettez  en  six  sepmaines  pour  le  moins 
vingt  liures  de  cire,  pour  esclairer  le  diable 
de  S.  Michel ,  tant  ils  etoient  chassieux ,  il 
sapelloit  Melampiges,  mais  le  pauure  diable, 
quand  i’y  pense,  ie  ne  me  scaurois  tenir 
d’y  songer,  il  n’eut  pas  plustost  desgaigné  son 
espée  hors  du  fourreau  de  ceste  vielle  Mé¬ 
dusé  ,  qu’il  se  sentit  frappé  de  ce  mal  dont 
il  faut  aler  en  Sirie ,  ou  sous  la  ligne  equi- 
noctiale  en  la  zone  torride  pour  en  guarir, 
iamais  il  n’auoit  esté  en  telle  besongne,  la 
vielle  luy  en  auoit  donné  pour  six  sep¬ 
maines,  sans  ce  qu’il  pouuoit  prétendre 
d’ailleurs,  il  sentoit  d’estranges  émotions  en 
soy  :  de  retourner  en  Enfer,  disoit-il,  il 
n’i  a  aucune  aparence,  il  y  fait  trop  chaud, 
ie  fondrois  toute  ma  gresse ,  il  me  faut  tenter 
autre  fortune. 

En  fin  se  souuenant  de  Tabarin  Tria- 
cleur  iuré  en  l’Vniuersité  de  la  place  Dau¬ 
phine  ,  il  se  délibéra  de  le  venir  voir,  venu 
qu’il  fut ,  son  cas  est  mis  à  l’inquisition , 
fut  trouué  qu’il  estoit  atteint  et  conuaincu 
du  crime  de  verollerie  :  durant  sa  maladie, 
qui  certes  luy  sembla  fort  longue  dit  qu’il 
pensoit  estre  ia  en  plain  esté,  pour  la  cha¬ 
leur  qui  dominoit  en  son  hemisphere ,  il 
se  decouurit  à  Tabarin ,  et  luy  promit  de 
luy  louer  vne  boutique  en  Enfer ,  puisque 
les  harens  luy  empeschoient  de  monter 
sur  le  Theatre  à  Paris. 

La  resolution  prise ,  Tabarin  ne  manqua 
pas  de  se  charger  de  toutes  sortes  de  dro¬ 
gues  ,  bausme ,  pomade ,  electuaire  pour 
les  dents,  etprincipallement  de  gresse  pour 
la  bruslure  ,  car  il  esperoit  ,  veu  l’hiuer 
qu’il  auoit  fait  en  ces  cartiers,  qu’il  fe- 
roit  bien  son  prouffit  en  Enfer  de  ce  mé¬ 
dicament  la.  Le  long  du  chemin  Melam- 
piges  entretint  Tabarin  de  diuers  discours, 

entr’autre  choses  par  ce  que  Tabarin  aime 
fort  le  plurier ,  Tabarin  fit  vne  question  à 
son  Démon  ,  quel  nombre  il  estimoit  le 
meilleur,  Melampiges  luy  respondit  qu’en¬ 
tre  tous  les  nombres  il  n’y  en  auoit  point 
de  meilleur  n’y  mieux  à  souhaitter  que  le 
nombre  de  trois  ,  et  comme  bon  Mathé¬ 
maticien  prouuoit,  son  dire  par  diuers  ar- 
gumens,  premièrement  que  numéro  Deus 
impare  gaudet,  que  Saturne  auoit  eu  trois 
enfans,  que  tout  son  Royaume  avoit  esté 
diuisé  en  trois  parties ,  a  trois  freres  :  que 
lupiter  auoit  pour  son  Sceptre  Tellum  Tri - 
sulcum  ,  Neptune  vn  Trident ,  Pluton  vn 
Cerbere  à  trois  testes,  qui  estoit  le  fidele 
gardien  de  sa  Cour  Stigienne,  outre  plus, 
que  la  terre  estoit  diuisée  en  trois  princi- 
palles  portions,  la  France  en  trois  parties. 
Tabarin  d’autre  costé  qui  aime  à  contre¬ 
carrer  les  questions  ,  soustenoit  que  l’u¬ 
nité  estoit  le  premier  nombre  de  tous  les 
nombres,  et  en  cecy  il  ne  se  trompoit  pas, 

bien  que  à  parte  rei  le  singulier  ne  luy 
plaise  pas  beaucoup,  car  il  en  a  enuoyé 
plusieurs  en  Italie ,  d’auantage  il  adious- 
toit  que  tous  les  autres  nombres  nes- 
toient  composez  que  de  Funité ,  et  que 
sans  l’unité,  le  nombre  de  trois  n’eut 
iamais  pris  son  estre  ;  ils  tindrent  en¬ 
semble  plusieurs  autres  propos  qui  me 
rendroient  trop  prolixe ,  Tabarin  vous 
en  faira  part  maintenant  qu’il  est  de  re¬ 
tour.  En  fin  ils  arriuerent  a  la  Barque 
de  Charon  ,  Tabarin  luy  vint  engraisser 
les  mains  de  son  baume ,  comme  il  auoit 
esté  commandé  par  Melampiges  ,  mais 
Charon  se  retournant ,  et  quoy  dit-il ,  est 
ce  la  le  peage  et  le  passeport  dont  tu  me 
contentes  ,  tu  as  tant  emporté  de  pistoles 
des  Parisiens  ?  retire  toy  d’icy  autrement  ie 
mesureray  la  longueur  de  tes  costes  auec 
ma  rame,  et  certes  il  n’eut  iamais  passé, 
ains  eut  acheué  sa  centaine  d’annee  com¬ 
me  les  insepulturez,  si  le  Démon  n’eut  in- 

cité  Charon  d’auoir  pitié  de  luy,  ils  passè¬ 
rent  doncques,  et  arriuerent  au  port,  Taba- 
rin  s’estonnoit  de  se  voir  citadin  des 
royaumes  infernaux ,  mais  bien  d’auantage 
quand  il  rencontra  ce  chien  à  triple  teste 
qui  ia  de  loin  ouuroit  sa  gueule  ,  et  luy 
monstroit  ses  dents  aussi  longues  que 
fourches  ,  Tabarin  pensant  peut  estre  qu’il 
eut  les  dents  desracinees  luy  ietta  trois 
pacquets  de  son  electuaire  pour  les  dents, 
qui  ayant  heureusement  opéré  ,  luy  firent 
tomber  vne  grande  quantité  d’humeurs  du 
cerueau,  qui  luy  causa  vn  spasme  et  asso- 
pissement  partout  le  corps  et  leur  donna 
libre  accez  de  passer  ,  pleust  à  Dieu  que 
tous  les  chiens  enragez  qui  iappen  t  et  aboient 
après  leurs  ombres ,  et  qui  se  repaissent 
des  fumees  periergiques  et  philotimiques , 
fussent  aussi  bien  endormis  que  luy  nous 
n’en  verrions  tant  et  en  si  grand  nombre 
courir  tous  les  iours  à  S.  Hubert ,  mais  il 
fa  adroit  bien  emploier  toutes  les  drogues 


de  Tabarin  pour  leur  des-alambiquer  le 
cerueau ,  ce  mal  de  dent  les  tient  dedans 
la  racine  il  leur  faudroit  couper  les  gen- 
ciues  il  feroit  beau  les  voir  rire. 

Tabarin  se  voiant  si  aduancé  ne  voulut 
rebrouser  chemin  qu’auparauant  il  neut 
veu  lesraretez  de  ces  quartiers,  il  vint  donc 
en  la  place  ou  l’on  faisoit  les  esbats  pro¬ 
che  les  champs  Elisiens,  place  fort  célébré 
et  renomée  par  les  anciens,  ou  l’on  exerce 
apres  la  mort  ce  qu’on  a  exercé  durant  la 
vie,  comme  prouue  Virgile  en  son  6.  eneid. 

.  .  .  quœ  cura  nilentes , 

Pascere  equos,eademsequitr.  tellure  erpostos 
Dans  c’este  place  Rabelais  estoit  monté 
sur  vn  Theatre  et  comme  President  des 
Farceurs  entretenoit  vn  grand  nombre 
d’assistans  qui  y  venoit  de  toutes  parts 
pour  entendre  ses  sornettes  ,  Tabarin 
voyant  cestui  cy  si  haut  guindé  pensa  à  part 
soy  qu’il  estoit  temps  de  se  descharger  de 
drogues ,  il  prit  son  chapeau  qui  est  ie 

vous  proteste  le  vray  prototype  de  Protée , 
pour  moi  ie  crois  que  c’est  le  chapeau  des 
iours  ouuriers  de  Saturne  ,  parce  qu’il  est 
fort  subiet  au  changement  de  temps  aussi 
bien  que  ceux  qui  se  plaisent  à  le  regarder. 

Ce  ne  fut  rien  de  mettre  le  chapeau  , 
son  manteau  de  sessionnaire  sur  lespaule 
son  couteau  de  bois  au  poing  auec  vne 
trongne  asseurée  la  barbe  faite  en  Trident 
de  Neptune ,  il  monte  sur  le  Theatre  cha¬ 
cun  s’assemble  de  part  et  d’autre  pour 
voir  ce  nouveau  venu  ,  mesme  l’histoire 
porte  qu’il  y  eut  relâche  ce  iour  la ,  et 
élargissement  pour  les  prisonnières  de  la 
Conciergerie  de  Pluton ,  de  telle  façon  que 
tous  y  accoururent. 

Maires ,  alq\  viri  defunctaq;  corpora  vita , 
Et  nati  natorum  et  qui  nascuntur  ab  illis. 

Tabarin  ioyeux  de  se  voir  si  bien  enui- 
ronné  après  quelques  discours  plaisans 
comme  de  coustume  commença  à  exposer 
ses  drogues,  plusieurs  qui  auoient  les  nerfs 

retirés  de  l’excessiue  chaleur  qui  régné 
en  ces  cartiers  là ,  achepterent  de  son  bau¬ 
me,  les  autres  parce  qu’ils  font  es  champs 
Elisiens  les  anciens  exercice  des  Romains  ; 
comme  la  lutte  ou  la  course ,  en  voulu¬ 
rent  faire  l’experience.  Sa  promade  qu’il 
estime  tant  ne  luy  seruit  que  de  charge , 
car  il  n’y  eut  que  le  grand  pere  de  l’Oncle 
du  grand  pere  du  pere  de  son  pere  qui 
pource  qu’il  estoit  fort  subiect  à  s’escor- 
cher  les  iambes  contre  le  bois  de  son  lit, 
en  prit  afin  que  désormais  il  frottât  le  banc 
qui  l’auroit  offencé. 

Il  fut  vnique  qui  en  prit  et  la  sage  fem¬ 
me  de  Proserpine  qui  auoit  entendu  qu’elle 
estoit  excellente  aux  fentes  et  creuasses 
qui  viennent  de  froid  ou  de  chaud. 

Mais  ce  fut  le  plaisir  quant  il  vint  à 
mettre  en  vente  son  onguent  pour  la  bru- 
slure  il  n’y  en  auoit  point  pour  les  laquais, 
vous  eussiés  veu  chappeaux,  gands,  mou¬ 
choirs  ,  souliers ,  voler  sur  le  Theatre ,  par 

ce  que  c’est  la  maladie  à  laquelle  ils  sont 
plus  subiets  en  Enfer  qu’à  estre  bruslé  ie 
ne  sçay  si  se  sont  les  viures  ou  le  change¬ 
ment  d’air  qui  leur  cause  c’este  d’effluxion 
si  vehemente  iamais  Tabarin  n’auoit  esté 
à  telle  feste  ,  il  ne  sçauoit  satisfaire  seul 
qu’il  estoit  à  tant  de  personnes  il  deuoit 
bien  preuoir  a  ses  affaires  et  amener  son 
more;  ou  le  capiteine  Lucas  Ioffu  ,  aussi 
bien  est  il  demeuré  par  les  chemins  on  ne 
le  voit  plus,  sans  doute  que  le  diable  la  em¬ 
porté  ,  car  il  estoit  fort  coustumier  en  ces 
farces  de  iurer  le  diable  et  le  prendre  pou 
son  parin.  Enfin  Tabarin  ,  pour  la  multi¬ 
tude  qui  le  pressoit ,  prit  congé  des  assis- 
tans  et  vint  saluer  Rabelais  qui  le  reçeut 
auec  vn  fort  bon  visage  ,  bien  qu’il  eut 
assés  mal  au  cœur  de  l’auoir  veu  tant  em¬ 
porter  d’argent  en  si  peu  d’heure  ,  il  l’en¬ 
tretint  de  diuerses  paroles  premièrement 
si  sa  robe  qui  est  à  Montpellier  n’est  pas 
bien  deschirée.  S’il  est  vray  de  ce  qu’on 

clisoit  en  enfer  du  cristal  de  roche ,  s’il  est 
si  fort  que  les  instrumens  Darchimedes  ne 
le  peussent  renuerser,  qu’entre  autre  chose 
puis  qu’il  deuoit  bien  tost  retourner  en 
France  qu’il  auertit  aux  marchands  d’allun^ 
de  roche  ,  de  se  remettre  en  mémoire  la 
sentence  d’Horace  ou  il  dit  ,feriuntq  ;  sum- 
mos  fulmina  montes .  Iupiter  bien  souuent 
iette  ses  foudres  sur  les  rochers  et  monta¬ 
gnes. 

Aut  A  thon  aut  Rodopen  aut  alta  Cerau- 
nia  telo  deiicit . 

«  11  vaut  mieux  ployer  sous  la  clemence 
des  Roys  que  de  courber  soubs  leur  bras 
victorieux. 

Apres  plusieurs  autres  discours  Tabarin 
pressé  de  faire  son  proffit  par  ce  qu’il  auoit 
desia  vendu  tous  ses  medicamens,  prit 
congé  de  luy  et  vint  pour  passer  le  fleuue 
dOubly. 

Mais  de  loin  il  aperçeut  vn  viel  pere  à 
lunette  auec  des  chausses  faites  en  façon 

de  sac  à  pistolet  qui  sous  esperance  de 
faire  son  prouffit  estoit  peu  auparauant 
allé  estaller  sa  boutique  en  ces  cartiers  la 
et  faisoit  trafique  de  chappelets  de  senteurs 
ce  vieux  Saturne  estoit  accompagné  d’vn 
certain  Fritelin,  qui  est  de  la  race  des  Taba- 
rins  (  car  vous  deués  sçauoir  que  c’est  race 
à  tellement  pullulé  ,  que  la  France  et  l’Ita- 
talie  en  sont  pleines ,  à  tout  le  moins  en 
voit  on  les  effects,  car  plusieurs  changent 
d’auantage  d’opinions  et  d’inconstance  que 
le  chapeau  de  Tabarin  de  formes  )  Fritelin 
donc  (bien  qu’il  ait  le  néz  à  demy  rosti  et 
demy  fry  ,  d’ou  vient  le  nom  de  Frite¬ 
lin  ,  car  telin  en  langue  Arabique  signifie 
le  néz  ,  rosti  pour  peut  estre  s’estre  apro- 
ché  trop  près  de  Proserpine)  tachoit  d’atti¬ 
rer  par  quelques  vieux  Romans  du  temps 
passé  ,  tirés  de  la  biblioteque  Tabarinique, 
les  assistans  à  la  vente  de  ses  chappelets 
mais  le  pauure  vieillard  n’en  sçeut  onques 
distribuer  pas  vn  seul  et  certes  n’estoit  il 

pas  bien  ariué  de  porter  des  chappelés 
aux  trespassés,  ne  sçauoit  il  pas  que  les  pain 
ures  gens  n’ont  plus  de  dents,  et  qu’ils 
ont  les  gensiues  si  déracinées  qu’il  ne  sça- 
uent  plus  parler.  Tabarin  voyant  qu’il  y 
auoit  moyen  de  tirer  du  prouffit  de  ces 
chappelets  si  iamais  cela  venoit  à  Paris 
bien  que  Fritelin  ne  scache  pas  beaucoup 
boufonner  et  qu’il  soit  pl9  prop.  à  manger 
la  farce  qu’à  la  fricasser,  il  leur  promit  qu’il 
les  feroit  monter  sur  son  tbeatre  à  Paris  , 
et  qu’ils  iouiroient  du  mesme  priuilege  que 
luy  s’il  vouloit  le  suiure,  ces  deux  icy  ne 
se  firent  pas  beaucoup  tirer  l’aureille, l’espé¬ 
rance  qu’ils  auoient  de  iouir  du  droit  de 
triacleur  ordinaire  iuré  en  la  place  d’au- 
phine  les  esmouuoit  grandement,  il  arri- 
uent  doncques  tous  trois  au  lac  Stigien  , 
ou  Tabar.  de  fortune  trouua  vn  certain  de 
son  pais  qui  lacerus  crudeliter  ora ,  ora  au - 
resq\ambas  etc.  Luy  supplioit  de  luy  donner 
quelque  remede  pour  se  remettre  en  san- 

té  et  puis  qu’il  estoit  contraint  d’errer  cent 
ans  à  cause  de  son  insepulture  qu’il  luy 
pleut  à  tout  le  moins  luy  donner  quelque 
drogue  pour  guérir  ses  play  es ,  Tabarin 
meu  de  pitié  (  nam  Patrice  dulcis  succurit 
imago  )  luy  donna  vne  boite  de  pom¬ 
made  luy  promettant  que  dans  peu  de 
temps  il  retourneroit  en  enfer  veu  qu’il  y 
auoit  fait  si  bien  son  prouffit  mais  ie  crains 
s’il  y  retourne  qu’il  n’en  reuienne  de  sa 
vie. 


F  I  N. 

* 


IMPRIMERIE  DE  A.  F1RMIN  DIDOT, 

IMPRIMEUR  DU  ROI,  RUE  JACOB,  W°  24» 


